Virallinen lehti nro C 402 , 22/12/1998 s. 0160



KIRJALLINEN KYSYMYS E-1838/98 esittäjä(t): María Sornosa Martínez (GUE/NGL) komissiolle (12. kesäkuuta 1998) Aihe: Ihmisoikeustilanne Kolumbiassa Yleisten vaalien toimittaminen Kolumbiassa antaa toivoa siitä, että maassa vallitseva äärimmäisen vakava ihmisoikeustilanne normalisoituisi. On kuitenkin vaikeaa uskoa mihinkään nopeaan muutokseen, kun ihmisoikeuksien puolustajia murhataan jatkuvasti ja täysin rankaisematta. Komission varapuheenjohtaja Marin ilmaisi puheessaan parlamentin täysistunnossa Strasbourgissa 14. toukokuuta 1998 solidaarisuutensa Kolumbian väkivallan uhreille ja ihmisoikeuksien puolustajille. Hänen mielestään Euroopan unionin olisi toteutettava muita toimia niiden lisäksi, joita se on jo toteuttanut. Se, että Euroopan unionin Bogotassa sijaitsevan ihmisoikeuksia valvovan toimiston toimintaa aiotaan jatkaa vielä vuoden on jo positiivinen merkki. Marin oli myös sitä mieltä, että olisi lisättävä oikeudellisia asioita koskevaa yhteistyötä Kolumbian kanssa. 1. Voiko komissio tehdä oikeudellisia asioita koskevia yhteistyösopimuksia Kolumbian kanssa? 2. Miten komissio suhtautuu alueellisten tuomioistuimien toimintaan ("tuomarit ilman kasvoja", nimettömät todistajat, jne.)? 3. Mitä toimenpiteitä komissio voi toteuttaa, jotta olisi mahdollista saada säännöllisesti tietoa Bogotassa sijaitsevan ihmisoikeuksia valvovan toimiston toiminnasta? 4. Voisiko komissio järjestää niin, että Euroopan parlamentti, erityisesti suhteista Etelä-Amerikan maihin vastaava valtuuskunta, voisi kuulla YK:n erikoislähettilästä Robinsonia tästä asiasta? 5. Aikooko komissio linjata uudelleen Kolumbian politiikkaansa ja lisätä tukea siellä ihmisoikeuksia puolustaville kansalaisjärjestöille? Komission jäsenen Manuel Maríninkomission puolesta antama vastaus (10. heinäkuuta 1998) 1. Kuten arvoisa parlamentin jäsen toteaa, komissio seuraa tarkkaan ja huolestuneena Kolumbian ihmisoikeustilannetta, joka on edelleen yleisesti epätyydyttävä. Se on jo ilmaissut Kolumbian viranomaisille huolestuneisuutensa maassa vallitsevan tilanteen vakavuudesta ihmisoikeuksien ja humanitaarisen oikeuden kannalta ja pyytänyt viranomaisia toimimaan tehokkaammin tilanteen parantamiseksi erityisesti yhteistyössä kansainvälisten järjestöjen kanssa. 2. Oikeudellisia asioita koskeva yhteistyö, johon arvoisa parlamentin jäsen viittaa, kuuluu jäsenvaltioiden toimivaltaan. 3. "Kasvottomat tuomarit" ja muut Kolumbian "alueellisen oikeudenkäytön" ilmentymät ovat esimerkkejä oikeusvaltion periaatteen heikkenemisestä maassa sekä oikeusjärjestelmän toiminnan häiriöistä. Nämä ongelmat voidaan ratkaista vasta sen jälkeen, kun järjestelmä on uudistettu perinpohjin. Komissio tarkasteleekin mahdollisuutta auttaa Kolumbian oikeuselimiä rikosoikeusjärjestelmän toiminnan parantamisessa. Kolumbia pitää tätä kysymystä erittäin tärkeänä yhteisön kanssa tehtävää yhteistyötä koskevassa ohjelmassaan. 4. Kolumbian presidentti ja Yhdistyneiden Kansakuntien ihmisoikeusasiain päävaltuutettu allekirjoittivat YK:n ihmisoikeustoimikunnan 54. istunnossa pöytäkirjan, joka koskee päävaltuutetun Santafé de Bogotassa sijaitsevan toimiston aseman vahvistamisen lisäksi velvollisuutta julkaista kuukausittain toimiston toimintaa koskevia kertomuksia, joihin sisältyy tietoja ihmisoikeusloukkauksista Kolumbiassa sekä näitä tietoja koskevia maan hallituksen kommentteja. Päävaltuutettu jakaa nämä kuukausittaiset kertomukset virallisia teitä asiasta kiinnostuneille YK:n jäsenvaltioille sekä kansainvälisille elimille ja Punaisen Ristin kansainväliselle komitealle (ICRC). Komissiota kansainvälisissä järjestöissä edustavan Genevessä sijaitsevan pysyvän edustustonsa välityksellä komissio on jo saanut käyttöönsä ensimmäisen toimintakertomuksen, joka koskee vuoden 1998 maaliskuuta. 5. YK:n ihmisoikeusasiain päävaltuutettu Mary Robinson puhui Euroopan parlamentissa 23. kesäkuuta 1998. Tässä yhteydessä käsiteltiin myös Kolumbian ihmisoikeustilannetta. 6. Komissio pitää Kolumbian kanssa tehtävää yhteistyötä koskevassa ohjelmassaan erittäin tärkeinä aloitteita, joilla voidaan tukea ihmisoikeuksien suojan parantamista ja ihmisoikeusrikkomusten seurantaa. Kolumbia on etusijalla Latinalaisessa Amerikassa demokratisoitumiskehitystä ja ihmisoikeuksia koskevan budjettikohdan varoja jaettaessa. Useita aloitteita toteutetaan parhaillaan lähinnä paikallisten valtioista riippumattomien järjestöjen välityksellä.